## Pravilnik o delegiranju poslova društva za upravljanje UCITS fondom

### NN 100/2013 (1.8.2013.), Pravilnik o delegiranju poslova društva za upravljanje UCITS fondom

HRVATSKA AGENCIJA ZA NADZOR FINANCIJSKIH USLUGA

2269

Na temelju članka 65. stavka 3. Zakona o otvorenim investicijskim fondovima s javnom ponudom (»Narodne novine« broj 16/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 26. srpnja 2013. godine donijela je

PRAVILNIK

O DELEGIRANJU POSLOVA DRUŠTVA ZA UPRAVLJANJE UCITS FONDOM

UVODNE ODREDBE

Članak 1.

Ovim se Pravilnikom propisuju uvjeti za delegiranje poslova na treće osobe od strane društva za upravljanje UCITS fondom.

DELEGIRANJE POSLOVA NA TREĆE OSOBE

Ugovor o delegiranju poslova

Članak 2.

(1) Ugovor o delegiranju poslova sklopljen između društva za upravljanje i treće osobe, kao i ugovor o daljnjem delegiranju poslova mora sadržavati najmanje:

1. ime i prezime i adresu, odnosno tvrtku i sjedište ugovornih strana,

2. točan opis poslova koji se delegiraju i u odnosu na koje UCITS fondove,

3. odredbu temeljem koje je treća osoba na koju se poslovi delegiraju dužna omogućiti provođenje nadzora nad obavljanjem delegiranih poslova od strane Agencije, što podrazumijeva i pristup prostorijama treće osobe te svim relevantnim podacima, evidencijama i dokumentaciji,

4. odredbu temeljem koje se društvu za upravljanje omogućuje da u bilo kojem trenutku može trećoj osobi dati obvezujuću uputu za postupanje ili raskinuti ugovor sklopljen s trećom osobom i to s trenutnim učinkom kada je to u interesu ulagatelja,

5. odredbu temeljem koje se treća osoba obvezuje bez odgode obavijestiti društvo za upravljanje o svakoj zapreci ili nemogućnosti postupanja u skladu s ugovorom, Zakonom ili ovim Pravilnikom,

6. odredbu temeljem koje je treća osoba dužna u obavljanju delegiranih poslova uspostaviti i održavati razinu zaštite povjerljivih informacija jednaku onoj u društvu za upravljanje,

7. odredbu da društvo za upravljanje i nadalje ostaje u potpunosti odgovorno UCITS fondu odnosno ulagateljima za obavljanje delegiranih poslova,

8. odredbu o naknadi za rad i/ili uslugu osobi na koju se delegiraju poslovi,

9. odredbu da ugovor stupa na snagu od dana izdavanja suglasnosti Agencije društvu za upravljanje za delegiranje poslova, odnosno od dana izdavanja suglasnosti društva za upravljanje trećoj osobi za daljnje delegiranje poslova,

10. trajanje ugovora i uvjete za raskid ili otkaz ugovora,

11. potpis ovlaštenih osoba ugovornih strana te pečat kada je to primjenjivo.

(2) Prilikom utvrđivanja uvjeta za raskid ili otkaz ugovora iz stavka 1. ovoga članka, društvo za upravljanje dužno je osigurati da se navedeni raskid ili otkaz provede na način koji ne utječe na neprekidnost i učinkovitost obavljanja delegiranih poslova.

(3) Smatra se da je provođenje nadzora nad delegiranim poslom onemogućeno ako je:

1. društvu za upravljanje i Agenciji onemogućen pristup prostorijama treće osobe i podacima koji se odnose na delegirani posao,

2. društvo za upravljanje Agenciji na zahtjev ne dostavi sve potrebne informacije i dokumentaciju potrebnu za provođenje nadzora usklađenosti poslovanja treće osobe sa Zakonom, propisima donesenim na temelju Zakona i drugim propisima.

Suglasnost Agencije

Članak 3.

(1) Za delegiranje poslova na treće osobe u skladu sa Zakonom i ovim Pravilnikom, društvo za upravljanje mora prethodno dobiti suglasnost Agencije.

(2) Društvo za upravljanje će u svrhu dobivanja suglasnosti za delegiranje poslova na treću osobu Agenciji podnijeti zahtjev uz koji prilaže sljedeću dokumentaciju:

1. ugovor o delegiranju poslova iz članka 2. stavka 1. ovoga Pravilnika, potpisan od strane ovlaštenih osoba ugovornih strana i ovjeren pečatom kada je to primjenjivo,

2. obrazloženje razloga zbog kojih se poslovi delegiraju i opravdanosti takvog delegiranja,

3. dokaze o ispunjenju uvjeta iz članka 65. stavka 1. točaka b), c) i d) Zakona,

4. drugu dokumentaciju na zahtjev Agencije.

(3) U slučaju da se nakon dobivanja suglasnosti Agencije izmjene uvjeti iz ugovora iz članka 2. stavka 1. točke 1., 2. i 10. ovoga Pravilnika, društvo za upravljanje će bez odgode Agenciji podnijeti novi zahtjev za izdavanje suglasnosti za delegiranje poslova sukladno stavcima 1. i 2. ovoga članka.

Ograničenje delegiranja poslova

(»Poštanski sandučić« i sukob interesa)

Članak 4.

Društvo za upravljanje se uvijek smatra »poštanskim sandučićem« iz članka 65. stavka 1. točke f) Zakona u sljedećim situacijama:

1. društvo za upravljanje nije u mogućnosti učinkovito kontrolirati i nadzirati obavljanje poslova koje delegira, kao i rizike povezane s takvim poslovima, ili

2. društvo za upravljanje nije u mogućnosti donositi odluke u ključnim područjima svoje djelatnosti, posebice u provedbi investicijske politike i investicijskih strategija, ili

3. društvo za upravljanje delegiralo je obavljanje poslova upravljanja imovinom i upravljanja rizicima na treću osobu do te mjere da delegirani poslovi po svom opsegu značajno premašuju poslove koje obavlja samo društvo za upravljanje.

Članak 5.

(1) Prilikom delegiranja poslova na treće osobe društvo za upravljanje dužno je izbjegavati sukobe interesa, a kada to nije moguće, osigurati postupanje u najboljem interesu UCITS fonda i njegovih ulagatelja.

(2) Prilikom procjene sukoba interesa iz stavka 1. ovoga članka osobito se uzimaju u obzir sljedeći kriteriji:

1. kada su društvo za upravljanje i treća osoba na koju se delegira posao članovi iste grupe ili su na drugi način povezane, mjera do koje treća osoba na koju se delegira posao ima kontrolu nad društvom za upravljanje odnosno mogućnost utjecaja na donošenje njegovih odluka,

2. kada su treća osoba na koju se delegira posao i imatelj udjela UCITS fonda dio iste grupe ili su na drugi način povezani, mjera do koje imatelj udjela UCITS fonda ima kontrolu nad trećom osobom na koju se delegira posao odnosno mogućnost utjecaja na donošenje njenih odluka,

3. vjerojatnost da će treća osoba na koju se delegiraju poslovi ostvariti financijsku korist ili izbjeći snošenje gubitka na teret UCITS fonda odnosno njegovih ulagatelja,

4. vjerojatnost da će treća osoba na koju se delegiraju poslovi imati financijski ili neki drugi poticaj staviti interese drugih klijenata ispred interesa UCITS fonda odnosno ulagatelja UCITS fonda,

5. vjerojatnost da će treća osoba na koju se delegiraju poslovi od osoba koje nisu društvo za upravljanje primati bilo kakve dodatne poticaje ili koristi za obavljanje delegiranih poslova, osim naknade koju prima od društva za upravljanje.

(3) Društvo za upravljanje dužno je osigurati da treća osoba na koju je delegiran posao propiše i primjenjuje prikladne procedure kako bi prepoznala, upravljala, pratila i spriječila mogući sukob interesa između treće osobe i društva za upravljanje i/ili UCITS fonda odnosno ulagatelja UCITS fonda. O sukobima interesa koje nije moguće spriječiti, treća osoba dužna je obavijestiti društvo za upravljanje koje ih je dužno objaviti ulagateljima UCITS fonda.

Uvjeti za delegiranje poslova upravljanja imovinom i upravljanja rizicima

Članak 6.

(1) Poslovi upravljanja imovinom UCITS fonda ili upravljanja rizicima mogu se delegirati samo na osobe koji imaju odobrenje ili drugu odgovarajuću dozvolu za upravljanje imovinom od strane nadležnog tijela te podliježu nadzoru prema odredbama mjerodavnog prava.

(2) Osobama iz stavka 1. ovoga članka smatraju se:

1. društva za upravljanje UCITS fondovima s odobrenjem za rad izdanim u skladu s Direktivom 2009/65/EC,

2. investicijska društva s odobrenjem za upravljanje portfeljem u skladu s Direktivom 2004/39/EC,

3. kreditne institucije s odobrenjem za upravljanjem portfeljem u skladu s Direktivom 2004/39/EC,

4. vanjski upravitelji alternativnim investicijskim fondovima s odobrenjam za rad izdanim u skladu s Direktivom 2011/61/EU,

a) osobe iz treće države koje imaju odobrenje za upravljanje imovinom i podliježu nadzoru prema odredbama mjerodavnog prava te države.

(3) Ako se poslovi upravljanja imovinom UCITS fonda ili upravljanja rizicima delegiraju na subjekt iz treće države, pored uvjeta iz stavka 1. ovoga članka, mora postojati ugovor o suradnji između Agencije i tijela nadležnog za nadzor toga subjekta kako bi se osigurala učinkovita razmjena informacija na temelju kojih Agencija može izvršavati svoje zadaće u skladu s odredbama Zakona.

(4) Upravljanje imovinom UCITS fonda ili upravljanje rizicima ne mogu se delegirati niti poddelegirati na:

1. depozitara ili treću osobu na koju je depozitar delegirao svoje poslove ili

2. bilo koji drugi subjekt čiji bi interesi mogli bili u sukobu s interesima UCITS fonda ili njegovih ulagatelja, osim ako je taj subjekt funkcionalno i hijerarhijski razdvojio poslove upravljanja imovinom ili poslove upravljanja rizicima od svojih ostalih poslova s kojima bi mogli biti u sukobu interesa, a mogući sukobi interesa primjereno su prepoznati, istima se upravlja te se prate i objavljuju ulagateljima UCITS fonda.

Izvještaj o nadzoru nad trećim osobama

Članak 7.

(1) Vodeći računa o najboljem interesu ulagatelja UCITS fonda, društvo za upravljanje je dužno osigurati kontinuirani nadzor nad obavljanjem delegiranih poslova, uključujući i poslove iz članka 65. stavka 2. Zakona.

(2) U svrhu ispunjavanja obveze iz stavka 1. ovoga članka, društvo za upravljanje će najmanje jednom godišnje izraditi izvještaj o nadzoru nad trećim osobama na koje su delegirani poslovi društva za upravljanje, te ga na zahtjev dostaviti Agenciji.

(3) Izvještaj iz stavka 2. ovoga članka mora sadržavati procjenu učinkovitosti obavljanja delegiranih poslova te ocjenu usklađenosti trećih osoba s člankom 65. Zakona.

Daljnje delegiranje (poddelegiranje)

Članak 8.

(1) Suglasnost trećoj osobi za daljnje delegiranje poslova temeljem članka 65. stavka 2. točke a) Zakona, društvo za upravljanje daje u pisanom obliku.

(2) Obavijest Agenciji o daljnjem delegiranju poslova temeljem članka 65. stavka 2. točke b) Zakona sadrži najmanje:

1. tvrtku i sjedište treće osobe na koju je poddelegiran posao,

2. naziv tijela nadležnog za nadzor osobe na koju je poddelegiran posao,

3. točan opis poslova koji se poddelegiraju i u odnosu na koje UCITS fondove,

4. presliku suglasnosti iz članka 65. stavka 2. točke a) Zakona,

5. datum kada će poddelegiranje stupiti na snagu.

Članak 9.

Ovaj Pravilnik stupa na snagu u roku od osam dana od dana objave u »Narodnim novinama«.

Klasa: 011-02/13-04/40

Urbroj: 326-440-13-1

Zagreb, 26. srpnja 2013.

Predsjednik Upravnog vijeća

Petar-Pierre Matek, v. r.

Pravilnik, NN 100/2013-2269